1Señor Diosmi Moisesta nirqan: 2–Israel runakunata nimuy: Warmi wiksallikuspa qhari wawata wachakuqqa qanchis p'unchaymi qhelli kanqa, killan purinan p'unchaykunapi hinan qhelli kanqa. 3Pusaqkaq p'unchaypitaqmi wawaq qhari-kaynin qarachaqa kuchuqasqa kanqa. 4Mamantaq kinsa chunka kinsayoq p'unchaytawanraq yawarninmanta ch'uyanchakunqa, manan Diospaq ima t'aqasqatapas tupaykunqachu, manan yupaychana karpatapas rinqachu ch'uyanchakuynin p'unchaykuna hunt'akunankama. 5Warmi wawatachus wachakunqa chayqa, killan purinan p'unchaykunapi hinan iskay semana qhelli kanqa, soqta chunka soqtayoq p'unchaytawanraqmi yawarninmanta ch'uyanchakunqa. 6Ch'uyanchakuynin p'unchaykuna hunt'akuqtintaq, qhari wawaña warmi wawaña kaqtinpas, Dioswan Tupana Karpa punkupi kaq sacerdoteman apamunqa ruphachina sacrificiopaq watayoq borregota, hucha pampachaypaqtaq malqo urpita mana chayqa kullkutapas. 7Sacerdotetaq chaykunata Señor Diosman haywanqa warmiq qhelli-kayninta ch'uyanchanapaq, hinan warmiqa yawar apayninmanta ch'uya kapunqa. Chaymi qhari wawata warmi wawata wachakuq warmipaq kamachikuy simiqa. 8Huk borregota haywananpaq mana aypaspanqa iskay kullkuta otaq iskay malqo urpita hap'ispa apanqa, hukninta ruphachina sacrificiopaq huknintataq hucha pampachay sacrificiopaq. Hinan sacerdoteqa chay warmiq qhelli-kayninta ch'uyanchanapaq haywanqa, chaymi ch'uya kapunqa, nispa.